Middelsstore (gjerne 7-20 millimeter), avlange, noe flate, gjerne brunlige løpebiller med et nokså karakteristisk utseende. Det mest påfallende trekket er at antenneleddene er brede og flate, slik at antennene er formelt som smale blader. Hodet er forholdsvis lite, men fasettøynene store og utstående, kjevene (mandiblene) ganske små. Pronotum er avrundet firkantet. Dekkvingene er flate, jevnbrede, sprikende i spissen slik at de ikke dekker bakkroppsspissen, uten punktstriper. Beina er utvidete og flate.